**Santo Estevo de Cesullas** é unha parroquia que se localiza no centro do concello de Cabana de Bergantiños na comarca de Bergantiños. Segundo o padrón municipal de 2018 tiña 1 325 habitantes (687 mulleres e 638 homes), distribuídos en 31 entidades de poboación, o que supón unha diminución en relación ao ano 1999 cando tiña 1.566 habitantes.

Xeografía
---------

A parroquia está bañada na cara norte polo río Anllóns que a separa do concello de Ponteceso. Os cumios máis destacables son o monte Cundíns (206 metros) e o monte Vilariño (155 metros).

Patrimonio
----------

A **igrexa parroquial** data do século XVII, época da cal se conserva a capela lateral sur, sendo a capela maior, nave, fachada e a espadana do século XVIII. A nave e a capela maior son rectangulares, e a fachada pentagonal. Enriba da porta principal hai unha imaxe en pedra de Santo Estevo, enmarcado lateralmente por volutas.

A **ermida de San Fins** destaca por estar orientada cara ó leste. Ten ábsida e nave rectangulares. No lado sur da ábsida ten un pórtico lateral acaroado para a celebración das misas o día da romaría. Na fachada pentagonal hai unha celosía de pedra, quizais prerrománica. Nesta capela celébrase a romaría de San Fins do Castro.

A **Ermida de Nosa Señora das Neves** ten un adro triangular, cunha fachada pentagonal. A espadana está sen campás.

O **cruceiro do Sacramento** é de granito. A plataforma é cuadrangular con tres graos. O pedestal é cuadrangular e remata en chafráns. Ten mesa acaroada na que aparece unha lápida de granito con dous anxos nos laterais do relevo e unha custodia no centro. O varal é octogonal con chafráns. O capitel é cuadrangular moldurado. A cruz é cuadrangular con brazos achafranados, remates en punta de diamante e imaxes polas súas catro caras. No anverso está Xesucristo, cos pés pousados sobre unha caveira e tibias, aparece crucificado con tres cravos, inclina a cabeza cara á dereita, ten as mans abertas, carece de coroa, ten pelo trenzado, o paso da pureza aparece anoado á dereita e arriba está a cartela de INRI. No reverso, a Virxe enriba dunha peaña aparece en actitude de orar cos dedos entrelazados. Nos laterais, obsérvase unha imaxe feminina orando con rosario e un San Francisco.

Festas
------

As festas máis importantes desta parroquia son:

* Romaría de San Fins do Castro, 1 e 2 de agosto, adicada á Virxe das Milagres.
* O Carme de Neaño, celebrada a primeira fin de semana de xullo.
* O Carme de Cesullas, celebrada o 10 de agosto.

Galería de imaxes
-----------------

*Artigo principal**:* Galería de imaxes de Cabana de Bergantiños.
* Capela de San Fins.Capela de San Fins.
* Igrexa parroquial.Igrexa parroquial.
* Cruceiro do Sacramento.Cruceiro do Sacramento.
* Lugar de CabanaLugar de Cabana

Lugares e parroquias
--------------------

### Lugares de Cesullas

| Lugares da parroquia de Cesullas no concello coruñés de Cabana de Bergantiños |  |
| --- | --- |
| A Áspera | A Balsa | O Bosque | O Bronllo | O Burgo | O Buzaco | Cabana | A Carballa | O Carballal | A Cruz | Esmorís | O Esqueiro | Exipto | Fontenla | A Forca do Lobo | A Igrexa | A Meixoada | O Muíño | Neaño | A Outra Banda | A Pedra Cuca | O Penedo | O Picón | Ponteceso de Cabana | Rebordelo | As Rebuiras | As Redondas | O Reguengo | As Salgueiras | San Fins | O Seixoso | Ternande | O Valado |

### Parroquias de Cabana de Bergantiños

| Galicia | Provincia da Coruña | Parroquias de Cabana de Bergantiños |  |
| --- | --- |
| Anos (Santo Estevo) | Borneiro (San Xoán) | Canduas (San Martiño) | Cesullas (Santo Estevo) | Corcoesto (San Pedro) | Cundíns (San Paio) | O Esto (San Xoán Bautista) | Nantón (San Pedro) | Riobó (San Martiño) | A Silvarredonda (San Pedro) |

Notas
-----

1. 1 2 3 4 5 6 7  DECRETO 189/2003, do 6 de febreiro, polo que se aproba o nomenclátor correspondente ás entidades de poboación da provincia da Coruña.

Véxase tamén
------------

### Bibliografía

* *Parroquia de san Estevo de Cesullas*. Andando por Bergantiños. Instituto de Estudos Bergantiñáns. 2003.
* *Ruta polas parroquias cabanesas de Borneiro, Canduas e Cesullas*. Andando por Bergantiños. Instituto de Estudos Bergantiñáns. 2013.

### Outros artigos

* Lugares de Cabana de Bergantiños
* Camiño dos Faros

|  |  |
| --- | --- |
| Control de autoridades | 
* Wd: Q11137482
* código INE: 15014040000

 |